ZAPISNIK

6. sjednice Upravnog vijeća Tiflološkog muzeja

održane dana 22. srpnja 2021. godine u 12.00 sati

u prostorijama Tiflološkog muzeja

Sjednici su nazočni sljedeći članovi Upravnog vijeća:

Vojin Perić, ravnatelj Dramskog studija slijepih i slabovidnih „Novi život“

Markita Franulić, ravnateljica Tehničkog muzeja Nikola Tesla

Jelena Lešaja, dipl. knjižničar, voditeljica odjela posudbe, Hrvatska knjižnica za slijepe

Nevenka Ćosić, prof., Tiflološki muzej

Nina Sivec, dipl. def., Tiflološki muzej

Ravnateljica Muzeja:

Mr. sc. Željka Bosnar Salihagić, Tiflološki muzej

Markita Franulić otvara sjednicu Upravnog vijeća i predlaže sljedeći

DNEVNI RED

1. Usvajanje zapisnika 5. sjednice Upravnog vijeća Tiflološkog muzeja
2. Prijedlog programa rada Tiflološkog muzeja za 2022. godinu
3. Prijedlog financijskog plana za 2022. godinu
4. Razno

Ad.1. Upravno vijeće jednoglasno usvaja Zapisnik 5. sjednice UV Tiflološkog muzeja, bez primjedbi i dopuna.

Ad.2. Ravnateljica, Željka Bosnar Salihagić, predstavlja Prijedlog programa rada Tiflološkog muzeja za 2022. godinu po točkama kako slijede. Ističe kako je ove godine Tiflološki muzej predložio deset programa za koje su zatražena sredstva u okviru koji nam je zadan od MK, što iznosi oko 155.000,00 kn. Napominje kako je program bio bogatiji, ali se zbog ograničenih sredstava odustalo od izložbe iz ciklusa Netaknuta priroda. Nadalje navodi kako je planirana izložba *20 godina Pride-a u Hrvatskoj*, kojom se želi obilježiti obljetnica prvog Pride-a u Hrvatskoj te pružili uvid u spektar relevantnih LGBTI tema i priča s kojima se, kao zajednica, svakodnevno susreću. Član UV Vojin Perić smatra da je dobro problematizirati teme s kojima se susreću marginalizirane skupine te predlaže da se u okviru izložbe napravi anketa na temu *LGBT populacija među slijepima.* Ostali članovi se slažu s predloženim, a N. Ćosić dodaje kako bi anketa mogla biti poticaj za popratnu aktivnost izložbe tako da se organizira tribina na temu. Ravnateljica predlaže kako bi se popratna aktivnost mogla organizirati u suradnji s Hrvatskom knjižnicom za slijepe, Hrvatskim savezom slijepih i Kazalištem za slijepe i slabovidne Novi život. Svi članovi UV su suglasni s predloženim. Ravnateljica predstavlja i ostale programe pa navodi kako se izložbom *Prijeći granicu* problematizira aktualna tema migranata. Navodi kako su teme vezane uz osobe oštećena vida i ostale marginalizirane skupine važne za Tiflološki muzej te da N. Sivec, tom smislu, pokreće novi *Ciklus* *izložbi stvaralaštva vulnerabilnih skupina Nova kreativnost* *(Kreativa Nova)* kojim se želi svim osobama s invaliditetom kao i drugim marginaliziranim skupinama omogućiti otkrivanje vlastitog kreativnog potencijala i stvaranje novog komunikacijskog kanala sa zajednicom. Prvom izložbom iz tog ciklusa *Dodir od zlata* predstavit će se likovno stvaralaštvo slijepog skulptora, amatera Emila Mandarića. Ravnateljica ističe kako se planira izraditi priručnik koji je proizašao iz programa *Muzej za sve* kojim bi se baštinska zajednica mogla služiti u svom radu. Što se tiče programa Noći muzeja ravnateljica navodi kako će se sredstva zatražiti od Grada Zagreba, a V. Perić predlaže da se sredstva zatraže od Skupštine Grada Zagreba koji imaju otvoren stalan natječaj. Ravnateljica navodi i kako se planira i konferencija Kultura različitosti, a sredstva za tisak Zbornika će se zatražiti godinu dana kasnije. Što se tiče predstavljenog programa informatizacije V. Perić podsjeća na tzv. digitalnu pristupačnost i prilagodbu osobama s invaliditetom.

Nakon diskusije članovi Upravnog vijeća Tiflološkog muzeja donose

ODLUKU

kojom se usvaja Prijedlog programa rada Tiflološkog muzeja za 2022. godinu.

Ad.3. Na poziv Upravnog vijeća sjednici se pridružuje Ružica Šelebaj, iz vanjskog knjigovodstvenog servisa, koja obrazlaže financijski plan troškova redovne djelatnosti Tiflološkog muzeja za 2022. godinu. Navodi kako je Financijski plan troškova redovne djelatnosti za 2022. godinu baziran je na realno potrebnim sredstvima za nesmetano funkcioniranje ustanove. Prema priloženim tablicama osvrće se na troškove istaknute u Planu programskih aktivnosti za 2022. godinu.

Nakon kratke diskusije članovi Upravnog vijeća donose

ODLUKU

kojom se prihvaća Prijedlog financijskog plana Tiflološkog muzeja za 2022. godinu.

Ad.4. Pod točkom Razno nije bilo primjedbi.

Sjednica je završila u 14,00 sati.

Zapisničarka: Nina Sivec